**Prijedlog**

**Odluke o osnivanju Kulturnog vijeća Grada Opatije**

Novi Zakon o kulturnim vijećima i financiranju javnih potreba u kulturi (u daljnjem tekstu: Zakon) (NN 83/22) stupio je na snagu 26.srpnja 2022.godine. Njime se uređuje osnivanje i rad kulturnih vijeća vezan uz predlaganje ciljeva kulturne politike i mjera za njezino provođenje kako na razini RH tako i JL(R)S, način financiranja te ostali uvjeti koji se primjenjuju u financiranju javnih potreba u kulturi kao i osnivanje i upravljanje ustanovama u kulturi koje se financiraju iz državnog, županijskog ili lokalnog proračuna.

Između ostaloga, Zakonom se usklađuje postupak financiranja kulturnih programa i projekata od interesa za JLS.

Propisuje se postupak za javni poziv za financiranje javnih potreba koji bi se trebao objaviti na mrežnim stranicama davatelja financijskih sredstava najkasnije do 1.listopada za sljedeću godinu. Ostavlja se mogućnost raspisivanja posebnih javnih poziva tijekom godine. Na temelju pristiglih prijava, kulturno vijeće, koje ima savjetodavni karakter, daje prijedlog, a davatelj financijskih sredstava donosi odluku o dodjeli financijskih sredstava u roku od 90 dana od dana donošenja proračuna. Budući da u ovom trenutku Grad Opatija nema osnovano Kulturno vijeće, Javni poziv za 2023.godinu, objavljen je dana 17. listopada.

Uređuje se osnivanje i uloga te rad kulturnih vijeća, propisuje se da se kulturna vijeća osnivaju za području županije i grada koji ima više od 10 000 stanovnika. Kako po zadnjem popisu stanovništva iz 2021.godine u Opatiji živi 10 661 stanovnik, u obvezi smo osnovati kulturno vijeće. Akt o osnivanju donosi predstavničko tijelo JLS, a njime se uređuje broj članova vijeća i djelokrug rada, zadaće, način rada i odlučivanje vijeća. Akt o imenovanju predsjednika i članova vijeća donosi gradonačelnik. Cijeli postupak treba biti dovršen do 31.prosinca 2022.godine. Kulturna vijeća imaju 5 članova. U skladu s navedenim, predlaže se da Kulturno vijeće Grada Opatije ima 5 članova, i to 4 člana iz redova kulturnih i drugih javnih djelatnika i gradske uprave te 1 člana, predstavnika Festivala Opatija.

U skladu s navedenim, dostavljamo prijedlog Odluke o osnivanju Kulturnog vijeća Grada Opatije te se predlaže da se ista nakon rasprave usvoji.

Gradonačelnik

Fernando Kirigin, mag.oec.

Na temelju članka 20.stavka 4. Zakona o kulturnim vijećima i financiranju javnih potreba u kulturi (,,Narodne novine“ broj 83/22“), i članka 29. Statuta Grada Opatije (»Službene novine Primorsko-goranske županije« broj 25/09, 30/09-ispravak, 7/13, 03/18, 5/18-ispravak, 11/18-pročišćeni tekst 3/20, 3/21), Gradsko vijeće Grada Opatije na sjednici održanoj dana \_\_\_\_\_\_\_\_\_\_\_\_. godine, donosi

**ODLUKU
o osnivanju Kulturnog vijeća Grada Opatije**

UVODNE ODREDBE

Članak 1.

1. Ovom Odlukom osniva se Kulturno vijeće Grada Opatije (u daljnjem tekstu: Vijeće), način rada te prava i obveze članova Vijeća.
2. Vijeće u svom radu vrednuje programe i projekte pristigle na javni poziv za financiranje javnih potreba u društvenim djelatnostima – u području kulture, dostavlja gradonačelniku svoj prijedlog koji sadrži popis programa i projekata s predloženim iznosom financijske potpore.
3. Vijeće daje pisana mišljenja i prijedloge vezane uz predlaganje ciljeva nacionalne i lokalne kulturne politike za njezino provođenje.
4. Vijeće može obavljati i ostale zadaće propisane Zakona o kulturnim vijećima i financiranju javnih potreba u kulturi (NN 83/22).

ČLANOVI VIJEĆA

Članak 2.

1. Vijeće čine predsjednik i četiri člana.
2. Članovi Vijeća su:

-4 člana iz redova kulturnih i drugih javnih djelatnika i gradske uprave,

-1 član, predstavnik Festivala Opatija.

Članak 3.

Predsjednika i članove Vijeća imenuje gradonačelnik.

NAČIN RADA

Članak 4.

1. Vijeće radi na sjednicama.
2. Sjednice saziva predsjednik Vijeća.
3. Sjednice se sazivaju pozivom koji se članovima dostavlja elektroničkim putem.
4. Poziv iz stavka 3.ovog članka sadrži mjesto i vrijeme održavanja sjednice, prijedlog dnevnog reda te materijale uz točke dnevnog reda.
5. U slučaju posebnih okolnosti ili u slučaju žurnosti, Vijeće može održati sjednicu i elektronskim putem.
6. U slučaju iz stavka 5.ovog članka u pozivu na sjednicu mora se naznačiti da se ista održava elektronskim putem te naznačiti način i vrijeme glasovanja po točkama dnevnog reda.

Članak 5.

1. Predsjednik Vijeća može, po svojoj ocjeni, na sjednicu pozvati i druge osobe koje mogu doprinijeti radu Vijeća, ali bez prava odlučivanja.
2. Predsjednik sjednice saziva po potrebi, a dužan ju je sazvati u roku od 7 dana nakon dobivanja prijedloga akta iz članka 1. stavak 2. ove Odluke ili nakon što to zatraži većina članova Vijeća.

Članak 6.

1. Poziv s materijalima za sjednice dostavlja se u pravilu pet dana prije održavanja sjednice.
2. Iznimno, predsjednik Vijeća može sazvati sjednicu najkasnije 24 sata prije održavanja sjednice, a u tom slučaju dnevni red sjednice predložit će se na samoj sjednici.

Članak 7.

1. Sjednicom iz članka 4.ove Odluke predsjeda predsjednik Vijeća.
2. Vijeće po pojedinom pitanju iz svoje nadležnosti donosi mišljenja i preporuke većinom glasova prisutnih članova.
3. Na sjednici se mogu donositi odluke ako su prisutna najmanje tri člana Vijeća.
4. U slučaju da za pojedinu odluku iz stavka 2.ovog članka ne postoji većina glasova smatra se da ista nije donesena.
5. U slučaju odsutnosti predsjednika Vijeća, sjednicom predsjeda član vijeća iz gradske uprave.
6. Na sjednici Vijeća vodi se zapisnik koji sadrži osnovne podatke o radu sjednice, iznijete prijedloge te donijete akte po točkama dnevnog reda.

Članak 8.

Administrativnu podršku radu Vijeća kao i stručne poslove potrebne za rad Vijeća obavlja upravno tijelo Grada Opatije nadležno za područje kulture.

PRAVA I OBVEZE ČLANOVA VIJEĆA

Članak 9.

1. Članovi Vijeća dužni su svojim radom doprinositi svrsi iz članka 1.ove Odluke.
2. Članovi Vijeća dužni su redovito prisustvovati sjednicama Vijeća osim u slučaju izostanka iz opravdanih razloga.
3. Za svoj rad članovi Vijeća primaju naknadu propisanu Odlukom o naknadi i drugim primanjima vijećnika i članova radnih tijela (SN PGŽ 10/21).

Članak 10.

1. Članovi Vijeća imenuju se na četiri godine.
2. Gradonačelnik će razriješiti člana Vijeća i prije isteka vremena iz stavka 1. ovog članka ako:

-podnese zahtjev za razrješenje,

-se protivno odredbi članka 23. Zakona o kulturnim vijećima i financiranju javnih potreba u kulturi nije izuzeo iz raspravljanja i odlučivanja,

-ne ispunjava ili neuredno ispunjava obveze utvrđene ovom Odlukom,

-svojim djelovanjem ili ponašanjem narušava ugled Vijeća ili Grada Opatije,

-je pravomoćno osuđen za kazneno djelo.

1. Umjesto člana Vijeća kojemu je članstvo prestalo, novi se član imenuje u roku od 30 dana od dana prestanka mandata na način propisan člankom 3.ove Odluke.

PRIJELAZNE I ZAVRŠNE ODREDBE

Članak 11.

Gradonačelnik će u roku od 15 dana od dana stupanja na snagu ove Odluke donijeti odluku o imenovanju članova Kulturnog vijeća Grada Opatije.

Članak 12.

Ova Odluka stupa na snagu u roku od 8 (osam) dana od dana objave u „Službenim novinama Primorsko-goranske županije.“

KLASA: 612-01/22-01/6

URBROJ: 2170-12-03/01-22-2

Opatija , \_\_\_\_\_\_\_\_\_\_\_.2022.

GRADSKO VIJEĆE GRADA OPATIJE

Predsjednica Gradskog vijeća

**dr. sc. Neva Slani**